ยังมีหวัง! SET สิ้นปีไปถึง 1,500 จุดกูรูแนะเพิ่มน้ำหนักลงทุน 10 หุ้นดาวเด่น
โบรกฯ ใหญ่ปรับ SET target สิ้นปี 2016 เป็น 1,500 อิง PE ที่ 15.5 เท่า พร้อมชู 10 หุ้นหุ้นดาวเด่น TOP picks น่าลงทุน นำโดย AP, CPALL, SCC, TKN, VIBHA, CPN, TOP, EPG, KCE, BEM, BDMS, CK และ SAWAD
8 มิ.ย. 2559

นักวิเคราะห์บล.กรุงศรี เปิดเผยว่า ฝ่ายวิเคราะห์ได้ปรับเป้าหมายดัชนีตลาดหุ้นไทย (SET) สิ้นปี 2016 เป็น 1,500 จุด (เดิม 1,360 จุด) อิง PE ที่ 15.5 เท่า โดยเชื่อว่าการทำประชามติในวันที่ 7 ส.ค. จะนำไปสู่การเลือกตั้งในปีหน้า ซึ่งจะทำให้ภาวะการลงทุนเปลี่ยนไปในเชิงบวกจากความเชื่อมั่นในการลงทุนที่เพิ่มขึ้น โดยเฉพาะการไหลเข้ากระแสเงินทุนต่างชาติ ซึ่งจะส่งผลให้ SET ปรับตัวเพิ่มขึ้นต่อเนื่องจนกว่าจะมีการเลือกตั้ง เนื่องจากในอดีตที่มีการรัฐประหารจนกลับมามีเลือกตั้งในช่วงปี 1991 และ 2006 พบว่า SET ปรับขึ้น 11% และ 20% ตามลำดับ
โดยยัง Overweight ในหุ้นกลุ่มรับเหมาก่อสร้าง กลุ่ม Health-care และอัพเกรดกลุ่มพลังงานและอสังหาริมทรัพย์เป็น Overweight นอกจากนี้ยังมีการปรับพอร์ตหุ้นลงทุนในปีนี้ โดย 10 หุ้น TOP picks คือ AP-CPALL-SCC–TOP-EPG-KCE-BEM-BDMS-CK และ SAWAD  
ทั้งนี้ เมื่อวันที่ 4 พล.อ.อ.ประจิน จั่นตอง รองนายกรัฐมนตรีให้สัมภาษณ์ถึงความเคลื่อนไหวก่อนการทำประชามติ 7 สิงหาคมว่า ทุกคนทราบกันแล้วว่าในวันที่ 7 สิงหาคมนี้จะมีการลงประชามติร่างรัฐธรรมนูญฉบับที่กรรมการร่างรัฐธรรมนูญได้เสนอไว้ ช่วงนี้ตนเฝ้าติดตามได้เห็นการทำงานของทุกภาคส่วนที่เกี่ยวข้อง ไม่ว่าคณะกรรมการการเลือกตั้ง (กกต.) สมาชิกสภานิติบัญญัติแห่งชาติ (สนช.) สมาชิกสภาขับเคลื่อนการปฏิรูปประเทศ (สปท.) ที่พยายามทำหน้าที่ของแต่ละฝ่ายให้ชัดเจนตามบทบบาทหน้าที่เพื่อที่จะให้การลงประชามตินั้นเป็นไปด้วยความเรียบร้อย และเป็นความเห็นที่ตรงไปตรงมาของแต่ละบุคคล
พล.อ.อ.ประจินกล่าวว่า รัฐบาลเองได้สนับสนุนงบประมาณในการดำเนินการ ส่วนสนช.ก็ได้ลงพื้นที่ฝึกอบรมครู ข. เพื่อเป็นสื่อในการทำความเข้าใจให้ประชาชนในพื้นที่ที่อาจจะยังไม่เข้าใจในเรื่องศัพท์ทางกฎหมายนัก เพื่อทำความเข้าใจให้ถูกต้องชัดเจน และเพื่อการดำเนินการทุกอย่างเพื่อไปสู่จุดมุ่งหมายที่ทุกคนมุ่งหวังไว้คือการเลือกตั้งในปี 2560
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน
 